b'\n_START_ARTICLE_\nParatekst\n_START_PARAGRAPH_\nParatekst er et litteraturteoretisk begreb, der henviser til f\xc3\xa6nomener som fx titler, bogomslag, filmplakater, anmeldelser og forfatterinterview. Disse slags tekster peger alle mod en specifik \xe2\x80\x9dhovedtekst\xe2\x80\x9d fx Moby Dick eller Tilbage til fremtiden. Begrebet blev opfundet af den franske litterat\xc2\xa0G\xc3\xa9rard Genette og er is\xc3\xa6r udfoldet i v\xc3\xa6rket Seuils (en: Paratexts: The Thresholds of Interpretation). Genette peger p\xc3\xa5, at paratekster former l\xc3\xa6serens forst\xc3\xa5else af \xe2\x80\x9dhovedteksten.\xe2\x80\x9d Fx vil et interview med forfatteren bag en roman ofte forme, hvordan en l\xc3\xa6ser vil tilg\xc3\xa5 l\xc3\xa6sningen og forst\xc3\xa5elsen af romanen. Paratekster anviser en bestemt m\xc3\xa5de at tilg\xc3\xa5 teksten p\xc3\xa5."\n_START_SECTION_\nSondringer\n_START_PARAGRAPH_\nGenette skelner mellem flere forskellige slags paratekster. S\xc3\xa5kaldte peritekster er direkte knyttet til hovedteksten. Dette g\xc3\xa6lder fx forside, omslag, DVD-menu og forord. Epitekster er derimod ting som presseomtale, plakater, reklamer, forfatterinterviews osv. Dvs. sige paratekster der ikke er direkte er en integreret del af hovedteksten, som det er tilf\xc3\xa6ldet med periteksterne." Genette skelner ogs\xc3\xa5 mellem autografiske og allografiske paratekster, hvor den f\xc3\xb8rste slags har samme forfatter som hovedteksten. Det kan fx v\xc3\xa6re en instrukt\xc3\xb8rs eller showrunners udtalelser p\xc3\xa5 ekstramaterialet p\xc3\xa5 en DVD af en film eller tv-serie. Allografiske paratekster er derimod skabt af andre personer end ophavsmanden (m/k) til hovedteksten. Det kan fx v\xc3\xa6re anmeldelser.\n_START_SECTION_\nBetydninger\n_START_PARAGRAPH_\nParatekstens betydning for l\xc3\xa6serens forst\xc3\xa5else af hovedteksten ligger i, at l\xc3\xa6seren ofte har sv\xc3\xa6rt ved ikke at lade parateksten styre hendes opm\xc3\xa6rksomhed. For eksempel kan omslaget p\xc3\xa5 et v\xc3\xa6rk v\xc3\xa6re en vigtig paratekstlig mark\xc3\xb8r, der kan g\xc3\xa5 hen og p\xc3\xa5virke den litteraturvidenskabelige reception af et v\xc3\xa6rk.'